ΣΩΜΑ ΟΡΚΩΤΩΝ

Α.Π. 1390     




                    Αθήνα  17  Απριλίου  2012
Προς 

Τις Εταιρείες Ορκωτών Ελεγκτών
[με την παράκληση να ενημερώσετε

σχετικά τα Μέλη σας]
Θέμα:
Απαντήσεις σε ερωτήματα Εταιρειών Ορκωτών Ελεγκτών σχετικά με το Φορολογικό Πιστοποιητικό.
Αγαπητοί συνάδελφοι,

Σας γνωρίζουμε ότι το Επιστημονικό Συμβούλιο του Σώματος Ορκωτών Ελεγκτών Λογιστών στη συνεδρίασή του της 9.4.2012, ενέκρινε ομοφώνως τις συνημμένες απαντήσεις της Ε.Σ.Υ.Ο.Ε.Λ. επί υποβληθέντων ερωτημάτων Εταιρειών Ορκωτών Ελεγκτών.  
Ο ΠΡΟΕΔΡΟΣ

ΤΟΥ ΕΠΙΣΤΗΜΟΝΙΚΟΥ ΣΥΜΒΟΥΛΙΟΥ

ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ  ΛΟΓΙΣΤΩΝ

ΒΑΣΙΛΕΙΟΣ Ι. ΛΟΥΜΙΩΤΗΣ

Ορκωτός Ελεγκτής Λογιστής
Συνημμ: 1
Εσωτερική διανομή: 
· Υπηρεσία Μητρώου Σ.Ο.Ε.Λ.
ΔΙΑΤΥΠΩΘΕΝΤΑ ΕΡΩΤΗΜΑΤΑ ΚΑΙ ΑΠΑΝΤΗΣΕΙΣ

Α.
Ερώτημα:

Τα περιλαμβανόμενα οικονομικά στοιχεία στον πίνακα 4.1 «Κατάστρωση αποτελεσμάτων», της υπ. αριθ. ΠΟΛ 1159/26-7-2011 απόφασης του Υπ. Οικονομικών είναι αυτά που προκύπτουν από τις δημοσιευόμενες οικονομικές καταστάσεις της ελεγχόμενης εταιρείας ή από τα δηλούμενα οικονομικά δεδομένα στην οικεία δήλωση φόρου εισοδήματος;
Απάντηση

Τα οικονομικά δεδομένα που περιλαμβάνονται στον πίνακα  4.1 «Κατάστρωση αποτελεσμάτων», της υπ. αριθ. ΠΟΛ 1159/26-7-2011 απόφασης του Υπ. Οικονομικών, είναι τα ποσά που προκύπτουν από τη Κατάσταση Λογαριασμού Αποτελεσμάτων Χρήσης, όπως αυτή συντάσσεται με βάση τους κανόνες του  Ε.Γ.Λ.Σ, ενώ για τις εταιρείες που τηρούν τα βιβλία τους σύμφωνα με τις αρχές και τους κανόνες των ΔΠΧΑ, τα στοιχεία αυτά προκύπτουν από τον Πίνακα Συμφωνίας Λογιστικής - Φορολογικής Βάσης, ο οποίος συντάσσεται βάσει του ΚΒΣ.
Β. Ερώτημα:

Όταν η ελεγχόμενη εταιρεία διατηρεί δικό της ιστότοπο (site) στο διαδίκτυο, αλλά δεν διενεργεί συναλλαγές μέσω του διαδικτύου, είναι ελεγκτέο το πρόγραμμα ελέγχου περί 

“E –commerce”, όπως αυτό προβλέπεται από την υπ. αριθ. ΠΟΛ 1159/26-7-2011 απόφαση του Υπ. Οικονομικών;
 Απάντηση

Παρά το γεγονός ότι η ελεγχόμενη εταιρεία δεν διενεργεί συναλλαγές μέσω του διαδικτύου, εφόσον διατηρεί δικό της ιστότοπο (site) στο διαδίκτυο, κατά την υποβολή του αρχείου XML στη ΓΓΠΣ, θα πρέπει να επιλεγεί η ένδειξη «Ελέγχθηκε» στο τμήμα του προγράμματος ελέγχου περί E commerce.
Γ. Ερώτημα:

Αν προκύπτουν διαφορές φορολογικού ελέγχου προηγούμενων χρήσεων, που επηρεάζουν την εκκαθάριση των φόρων της ελεγχόμενης χρήσης 2011, κατά πόσο ο Ορκωτός Ελεγκτής εμπλέκεται με τον έλεγχο της προκύπτουσας επανεκκαθάρισης των φόρων της κλειόμενης χρήσεως 2011;
Απάντηση

Σε κάθε περίπτωση αποτελεί ευθύνη της αρμόδιας Δ.Ο.Υ. ο έλεγχος της επανεκκαθάρισης των φορολογικών υποχρεώσεων της ελεγχόμενης Εταιρίας, που προκύπτει από φορολογικό έλεγχο προηγούμενων χρήσεων (2010 και παλαιότερα).
Δ.
Ερώτημα:

Για μία εταιρεία που δημοσίευσε οικονομικές καταστάσεις του 2011 εμφανίζοντας υποεκτιμημένους φόρους για τη χρήση αυτή, με διατύπωση σχετικής επιφύλαξης στην Έκθεση Ελέγχου επί των οικονομικών καταστάσεων από τον Ορκωτό Ελεγκτή, αλλά η υπό έλεγχο Εταιρεία υποβάλλει τις φορολογικές της δηλώσεις με σωστά ποσά φόρων, ποιο είναι το είδος Συμπεράσματος που πρέπει να διατυπωθεί από τον ελεγκτή στην Έκθεση Φορολογικής Συμμόρφωσης;
Απάντηση

Για την έκδοση της Έκθεσης Φορολογικής Συμμόρφωσης λαμβάνεται υπόψη η τελευταία υποβληθείσα (αρχική εμπρόθεσμη / εκπρόθεσμη ή τροποποιητική, ή ανακλητική αυτής) Δήλωση Φορολογίας Εισοδήματος. Κατά συνέπεια, στην περίπτωση που αναφέρεται στο διατυπωθέν ερώτημα και με την προϋπόθεση ότι δεν υπάρχουν άλλα ευρήματα, στην Έκθεση Φορολογικής Συμμόρφωσης θα πρέπει να διατυπωθεί Συμπέρασμα χωρίς επιφύλαξη.
Ε.
Ερώτημα:

Με βάση το πρόγραμμα φορολογικού ελέγχου, που προβλέπεται από την υπ. αριθ. ΠΟΛ 1159/26-7-2011 απόφαση του Υπ. Οικονομικών, επιλέγεται για έλεγχο ο μήνας με τα μεγαλύτερα ακαθάριστα έσοδα. Στα ως άνω ακαθάριστα έσοδα πρέπει να απεικονίζεται η διαφορά των πωλήσεων από τις σχετικές εκπτώσεις και επιστροφές ή η αξία των πραγματοποιηθεισών πωλήσεων ανεξάρτητα από τις σημειωθείσες εκπτώσεις και επιστροφές;
Απάντηση

Για την επιλογή του δείγματος ελέγχου που προβλέπεται από την υπ. αριθ. ΠΟΛ 1159/26-7-2011 απόφαση του Υπ. Οικονομικών, επιλέγεται ο μήνας με τις μεγαλύτερες καθαρές πωλήσεις, δηλαδή ο μήνας με το μεγαλύτερο ποσό των ακαθαρίστων εσόδων που προκύπτει αθροίζοντας τα υπόλοιπα των πρωτοβάθμιων λογαριασμών εσόδων, όπως αυτά διαμορφώνονται μετά την αφαίρεση των εκπτώσεων και επιστροφών πωλήσεων.
ΣΤ. Ερώτημα:

Ποιες δαπάνες θα πρέπει να συμπεριλαμβάνονται στις λογιστικές διαφορές που προσδιορίζονται από τους Νόμιμους Ελεγκτές και αφορούν αποκλειστικά στην παραγωγικότητα των δαπανών, προκειμένου να προσδιοριστεί το ύψος των λογιστικών διαφορών που αναφέρονται στην παρ. 7 του άρθρου 5 της υπ. αριθ. ΠΟΛ 1159/26-7-2011 απόφασης του Υπ. Οικονομικών, για το σκοπό της σύγκρισης τους με το ποσοστό 0,5% επί των ακαθαρίστων εσόδων της ελεγχόμενης εταιρίας;
Απάντηση

Στις λογιστικές διαφορές που αφορούν αποκλειστικά στην παραγωγικότητα των δαπανών θα πρέπει να συνυπολογίζονται οι δαπάνες που προβλέπονται από τη Διευκρινιστική Εγκύκλιο που εκδόθηκε την 16.11.2011 από το Υπουργείο Οικονομικών, δηλαδή οι δαπάνες των περιπτώσεων β, μ, ψ και σ της παρ. 1, του άρθρου 31 του Ν.2238/2004.

Ζ.
Ερώτημα :

Τέθηκαν τα δύο ερωτήματα που ακολουθούν, αναφορικά με τον προσδιορισμό του ουσιώδους μεγέθους (materiality) κατά το σχεδιασμό του φορολογικού ελέγχου:

1. «Έχει χρησιμότητα η έννοια του ουσιώδους λάθους σε περιπτώσεις όπου ακολουθείται η ΠΟΛ 1159/2011 αυτούσια και δεν εισερχόμαστε σε θέματα δειγματοληψίας;».

2.  Σε περιπτώσεις που βρεθούν σφάλματα παραβάσεις ή παραλείψεις οι οποίες είναι κάτω από το ουσιώδες μέγεθος είναι υποχρεωτική η αναμόρφωση της δήλωσης και η πληρωμή αυτών των φόρων;»

Απάντηση

1. Η έννοια του «ουσιώδους μεγέθους/materiality» ως αναπόσπαστο τμήμα της μεθοδολογικής προσέγγισης των φορολογικών ελέγχων έχει χρησιμότητα σε κάθε περίπτωση, καθώς με τη χρήση του ουσιώδους μεγέθους εκτιμάται η πορεία εκτέλεσης του διενεργούμενου φορολογικού έλεγχου ενώ κατά την ολοκλήρωσή του, με βάση το μέγεθος αυτό, αξιολογούνται τα ευρήματά του και επιλέγεται ο κατάλληλος τύπος συμπεράσματος που διατυπώνεται από τον ελεγκτή στην Έκθεση Φορολογικής Συμμόρφωσης. Τούτο τεκμαίρεται και από την ΠΟΛ 1159/26-07-2012 που προβλέπει τη διενέργεια των φορολογικών ελέγχων σύμφωνα με το Διεθνές Πρότυπο Εργασιών Διασφάλισης 3000 «Έργα Διασφάλισης πέραν Ελέγχου ή Επισκόπησης Ιστορικής Οικονομικής Πληροφόρησης».

2. Τα λάθη, τα σφάλματα, οι παραβάσεις ή τυχόν παραλείψεις κοινοποιούνται στην ελεγχόμενη οντότητα για διόρθωση, αναμόρφωση και τροποποίηση της υποβληθείσας δήλωσης φορολογίας εισοδήματος, ή των δηλώσεων λοιπών φορολογικών αντικειμένων. Τα ευρήματα του φορολογικού ελέγχου, σε περίπτωση που δεν γίνουν οι απαραίτητες αναμορφώσεις από την ελεγχόμενη εταιρεία, με την υποβολή διορθωτικής φορολογικής δήλωσης, αξιολογούνται σε ουσιώδη για τη διαμόρφωση του ανάλογου συμπεράσματος που διατυπώνεται στην Έκθεση Φορολογικής Συμμόρφωσης ή σε μη ουσιώδη, τα οποία και γνωστοποιούνται στο «Προσάρτημα Αναλυτικών Πληροφοριακών Στοιχείων» που συνυποβάλλεται ηλεκτρονικά στη ΓΓΠΣ του Υπουργείου Οικονομικών.

Η.
Ερώτημα :

Ζητήθηκε να διευκρινιστεί περαιτέρω ο τρόπος υπολογισμού του ουσιώδους μεγέθους (materiality), κατά το σχεδιασμό του φορολογικού ελέγχου, ειδικότερα για το ποσό που αναφέρεται στο Φόρο Προστιθέμενης Αξίας.

Απάντηση 

Κατά τον υπολογισμό του ουσιώδους μεγέθους, στα πλαίσια του φορολογικού ελέγχου που διενεργούν οι Νόμιμοι Ελεγκτές, παρέχονται οι ακόλουθες διευκρινίσεις ειδικότερα για τον προσδιορισμό του ποσού που αφορά στο Φόρο Προστιθέμενης Αξίας (ΦΠΑ):

1)
Το τεκμαρτό ή πραγματικό ποσό ΦΠΑ αντιπροσωπεύει το προς καταβολή καθαρό ποσό που προκύπτει μετά την αφαίρεση από το ποσό του ΦΠΑ που αναλογεί στις εκροές του ποσού του ΦΠΑ που αναλογεί στις εισροές, αφού βεβαίως συνεκτιμηθούν και οι τυχόν αναμορφώσεις (prorata κ.λπ.). Στην περίπτωση που προκύπτει τελικά ποσό προς επιστροφή (πιστωτικό υπόλοιπο) θα χρησιμοποιηθεί αυτό το ποσό, αγνοώντας το αρνητικό πρόσημο. Στην περίπτωση που το καθαρό υπόλοιπο του ΦΠΑ αντιπροσωπεύει δυσανάλογα μικρό ποσό (σημαντικά χαμηλότερο του αναμενόμενου ύψους του επίπεδου του ουσιώδους μεγέθους σε σχέση με τα δεδομένα της ελεγχόμενης εταιρείας) μπορεί σύμφωνα με την κρίση του ελεγκτή, να χρησιμοποιηθεί το Ειδικό Επίπεδο ουσιώδους μεγέθους.

2)
Όταν κατά τον έλεγχο ενός λογαριασμού (δαπάνες, αγορές κ.λπ.), σύμφωνα με τα οριζόμενα από την ΠΟΛ 1159/26-7-2011 απόφαση του Υπ. Οικονομικών, το πλήθος των προς έλεγχο παραστατικών της εξεταζόμενης περιόδου (15ημέρου) είναι δυσανάλογα μεγάλο και για τον προσδιορισμό του μεγέθους του δείγματος χρησιμοποιείται εναλλακτικά το ουσιώδες μέγεθος εκτέλεσης, το μέγεθος του δείγματος θα υπολογίζεται με βάση την συνολική αξία του υπό εξέταση λογαριασμού αλλά το δείγμα θα επιλέγεται από τα παραστατικά της συγκεκριμένης περιόδου (15ημέρου).

3)
Προκειμένου ο ελεγκτής να αποφασίσει αν θα περιλάβει μια παρατήρηση/εξαίρεση στην Έκθεση Φορολογικής Συμμόρφωσης, θα χρησιμοποιήσει το γενικό επίπεδο ουσιώδους μεγέθους που έχει υπολογίσει για το σύνολο των εξεταζόμενων φόρων και όχι με το επιμέρους ποσό (υποσύνολο) που έχει προσδιοριστεί για κάθε μία ξεχωριστή κατηγορία φόρων.

4) 
Στην περίπτωση που από τον έλεγχο του δείγματος, είτε αυτό προσδιορίστηκε με βάση την ΠΟΛ 1159/26-7-2011 απόφαση του Υπ. Οικονομικών, είτε αυτό προσδιορίστηκε με βάση το ουσιώδες μέγεθος εκτέλεσης, προκύψουν ανακρίβειες δεν συνιστάται η αναγωγή των συμπερασμάτων που προκύπτουν από τον έλεγχο επί του δείγματος στο σύνολο του υπό εξέταση πληθυσμού, αλλά απαιτείται διεύρυνση/επέκταση του δείγματος ελέγχου μέχρι να διαπιστωθεί ότι δεν υπάρχουν αντίστοιχες ανακρίβειες στον υπόλοιπο πληθυσμό.

Θ.  Ερώτημα : 

Ζητήθηκε να διευκρινιστεί κατά πόσο για τις εταιρίες των ακόλουθων περιπτώσεων θα πρέπει να πραγματοποιηθεί ο έλεγχος που προβλέπεται από το άρθρο 82 παρ.5 του Κ.Ν. 2238/1994 και την ΠΟΛ 1159/2011. Οι εταιρίες αυτές έχουν την εξής νομική μορφή:

1. Τα ΚΤΕΛ που έχουν υποχρεωτικά τη μορφή Α.Ε. βάσει του Ν.2963/2001, προβλέπεται ότι ο διαχειριστικός έλεγχος τους διενεργείται υποχρεωτικά από Ορκωτούς Ελεγκτές. 

2. Οι Ανώνυμες Εταιρίες «ΑΕΕΔ» (πρώην ΑΕΛΔΕ) που ελέγχονται υποχρεωτικά από Ορκωτούς Ελεγκτές.
Απάντηση:

1. Εφόσον τα ΚΤΕΛ έχουν τη μορφή Ανώνυμης Εταιρείας που ξεπερνά τα αριθμητικά όρια που ορίζονται από το άρθρο 42α παρ. 6 του ΚΝ 2190/20 ελέγχονται υποχρεωτικά από Ορκωτό Ελεγκτή οπότε στην περίπτωση αυτή, θα πραγματοποιηθεί υποχρεωτικά και ο φορολογικός έλεγχος που αναφέρεται παραπάνω.

2. Οι εταιρείες αυτές είναι Ανώνυμες Εταιρείες που ελέγχονται υποχρεωτικά από Ορκωτό Ελεγκτή, συνεπώς υπόκεινται στον έλεγχο του άρθρου 82 παρ.5 του Κ.Ν. 2238/1994 και την ΠΟΛ 1159/2011.

Ι.
Ερώτημα : 

Διατυπώθηκαν τα εξής ερωτήματα:

1. Εάν υπάγονται στο φορολογικό έλεγχο οι τεχνικές εταιρίες, οι οποίες δεν έκπληρούν τις ελάχιστες προϋποθέσεις του υποχρεωτικού ελέγχου (δύο από τα τρία κριτήρια), αλλά υπάγονται στον έλεγχο από Ορκωτό Ελεγκτή για την απόκτηση, διατήρηση και αναθεώρηση του εργοληπτικού πτυχίου.

2. Εάν οι θυγατρικές εταιρίες των εισηγμένων εταιριών στο Χ.Α., που δεν εκπληρούν τα όρια του ελέγχου από Ορκωτούς Ελεγκτές, υπάγονται στο φορολογικό έλεγχο.

3. Τα πρόστιμα που προβλέπονται στην παράγραφο 15 του άρθρου 4 του Νόμου Ν.4038/2012, αφορούν τις εταιρίες που κλείνουν Ισολογισμό από την 31/12/2011 και μετά;
Απάντηση:

1. Οι τεχνικές ανώνυμες εταιρείες, οι οποίες δεν εκπληρούν τις ελάχιστες προϋποθέσεις του υποχρεωτικού ελέγχου, δηλαδή δύο από τρία κριτήρια των αριθμητικών ορίων που ορίζονται από το άρθρο 42α παρ. 6 του ΚΝ 2190/20, αλλά υπάγονται στον έλεγχο από Ορκωτό Ελεγκτή για την απόκτηση, διατήρηση και αναθεώρηση του εργοληπτικού τους πτυχίου, δεν υπάγονται στο φορολογικό έλεγχο που προβλέπεται από την παράγραφο 5 του άρθρου 82 του Ν 2238/1994.

2.
Οι θυγατρικές εταιρείες των εισηγμένων εταιρειών στο Χ.Α. που δεν εκπληρούν τα όρια του ελέγχου από Ορκωτό Ελεγκτή, βάσει των αριθμητικών ορίων του ΚΝ 2190/1920, υπάγονται σε φορολογικό έλεγχο διότι ο έλεγχος που προβλέπεται από τα άρθρα 134 και 137 του ΚΝ 2190/20 είναι υποχρεωτικός, εφόσον συντάσσουν τις οικονομικές καταστάσεις τους σύμφωνα με τα ΔΠΧΑ.

3.
Για τις εταιρίες των οποίων η διαχειριστική χρήση έληξε την 31/12/2011 ισχύουν τα προβλεπόμενα από το Ν.4038/2012 πρόστιμα. Για τις εταιρίες με χρήση που έληξε πριν από αυτήν την ημερομηνία, αναμένεται έκδοση σχετικής διευκρινιστικής εγκυκλίου από το Υπουργείο Οικονομικών.

